O **primeiro ministro da República de Corea** (coreano: 국무총리) (chamado informalmente PMOSK ou PMOTROK) é nomeado polo presidente de Corea do Sur, coa aprobación da Asemblea Nacional.

O primeiro ministro non ten por que ser ser membro da Asemblea Nacional. Non é o xefe do goberno, senón que serve nun papel similar ao dun vicepresidente.

Nomenclatura
------------

A palabra sino-coreana *gungmu* (국무/國務) significa "asuntos de Estado" e *chongni* (총리/總理) significa primeiro ministro ou chanceler, polo que o título completo en coreano significa literalmente "primeiro ministro de asuntos de Estado". O título curto en coreano é só *Chongni*.

Historia
--------

O cargo foi creado o 31 de xullo de 1948, dúas semanas antes de que se fundase o goberno de Corea do Sur e foi ostentado por Lee Beom-seok ata 1950.

O 27 de abril de 2014, o primeiro ministro Chung Hong-won anunciou o seu desexo de dimitir. Non obstante, debido a nomeamentos sen éxito, Chung permaneceu en funcións ata febreiro de 2015.

O 23 de xaneiro de 2015, a presidenta Park Geun-hye nomeou a Lee Wan-koo, novo primeiro ministro. Lee foi confirmado pola Asemblea Nacional como primeiro ministro o 16 de febreiro de 2015. Con todo, o 20 de abril do mesmo ano, ofreceu a súa renuncia á presidenta no medio dun escándalo de subornos.

Funcións
--------

O primeiro ministro é o principal asistente executivo do presidente, mentres que o presidente é o propio xefe de goberno, pero non o primeiro ministro. O primeiro ministro ocupa a segunda posición despois do presidente no Consello de Estado de Corea do Sur, que é o gabinete nominal de Corea do Sur. Asiste ao presidente supervisando os ministerios, facendo recomendacións para os ministros e servindo como vicepresidente do gabinete. O primeiro ministro é o primeiro en orde de sucesión para cumprir as funcións do cargo de presidente como presidente interino no caso de que o presidente sexa incapaz de facelo. O caso máis recente de presidente interino foi Hwang Kyo-ahn, durante a destitución de Park Geun-hye en 2016.

Un primeiro ministro que foi nomeado polo presidente pero aínda non confirmado pola Asemblea Nacional é chamado informalmente como primeiro ministro en funcións.

O cargo de primeiro ministro está apoiado por dous vice-primeiros ministros. O primeiro ministro de Corea do Sur a miúdo ten certa experiencia profesional mentres que o presidente é sempre un político de vocación.

Listas de primeiros ministros de Corea do Sur
---------------------------------------------

*Artigo principal**:* Lista de primeiros ministros de Corea do Sur.

Véxase tamén
------------

* Presidente de Corea do Sur
* Xefes de Estado e Goberno actuais

Notas
-----

1. ↑  "S. Korean PM resigns over government response to ferry disaster" Arquivado 23 de xaneiro de 2015 en Wayback Machine. *AsiaOne*. Consultado o 29 de setembro de 2016.
2. ↑  "Parliament endorses PM nominee" *Yonhap News Agency*. Consultado o 29 de setembro de 2016.
3. ↑  "Copia arquivada". Arquivado dende o orixinal o 08 de decembro de 2020. Consultado o 23 de xullo de 2019.
4. ↑  "Government > Executive Branch" Arquivado 30 de xullo de 2017 en Wayback Machine. *Office for Government Policy Coordination Prime Minister's Secretariat*.
5. ↑  "Government > Organization Chart" Arquivado 19 de agosto de 2016 en Wayback Machine. *Office for Government Policy Coordination Prime Minister's Secretariat*.

Ligazóns externas
-----------------

* Oficina de Coordinación de Políticas do Goberno, Secretaría do primeiro ministro
* Corea do Sur en worldstatesmen.org